1Adanna Allataala, "Ammekkono sibawa éngkalinga-Ka, éh pabbanuwana sining wanuwa mabélaé. Sadiyano untu’ maju ri pengadilangngé, alluruno sibawa pangoloni parakaramu. Laono mai tasisama massidang, untu’ pettuiwi niga tongeng, niga sala.
2Niga pakédoi panguwasa polé alaué, sibawa mpéréngngi apakalang matteru-teru? Niga mébbui cau bangsa-bangsaé, sibawa patunru’i arung-ngarungngé untu’ aléna? Peddanna mébbui mennang tassiyampo pada-pada awué, panana patassiyampoi mennang pada-pada daramé nairi anging.
3Matterui mallellung sibawa malluru tenrilawa-lawai; magatti ajéna, samanna dé’ nagéssai lalengngé.
4Niga pogau’ manengngi iyaro? Niga pattentui lalenna sejaraé? Iyya, PUWANG, Iyya’na ritu iya mammulangngé, sibawa tette engka lettu paccappureng.
5Naitai pabbanuwana sining wanuwa mabélaé aga pura Upogau’. Tassélengngi mennang sibawa ténré nataro tau, nainappa maddeppungeng massibawa napolé.
6Sininna tauwé sisulléi situlung, sibawa sisullé sipéwatangi ati.
7Panré ajué péwatangiwi atinna panré ulawengngé, tau iya palleppangngéngngi bessié sibawa palu-palu pojiwi tau iya mallanroé ri yasé’na appalangkangngé. Adanna, ‘Makessing tongeng jama-jamammu’; nainappa napakkasse sibawa paku kuwammengngi aja’ nakédo.
8Iyakiya iko, Israélié, atak-Ku, umma upilé-Ku, iko wijanna Abraham, sellao-Ku.
9Purano Uwala polé ri cappa-cappa’na linoé, Uwobbi polé ri onrong-ngonrong iya kaminang mabélaé. Adak-Ku, ‘Iko ritu atak-Ku; dé’ Usampéyangngi pappilé-Ku.’
10Aja’ mumétau, saba’ Iyya sibawakko, aja’ mumanenneng, saba’ Iyya Allataalamu. Upakkasse’ko matu sibawa Utulung, Udulung sibawa limak-Ku iya poré.
11Itani, sininna tau iya macaié lao ri iko, ricaui matu sibawa masiri senna. Sining tau iya méwaékko, binasai matu sibawa cappui risering.
12Musappai matu sining tau iya méwaékko, iyakiya dé’ muruntu’i matu. Sining tau iya mammusué sibawa iko binasani makkekkuwangngé sibawa teddéng.
13Saba’ Iyya PUWANG, Allataalamu, makkatenningngi lima ataummu; adak-Ku, ‘Aja’ mumétau, Utulukko matu.’"
14Adanna PUWANGNGE, "Aja’ mumétau, Israél, namuni baiccu’ko sibawa malemma. Iyya ritu PUWANG iya tulungngékko, Iya Pommapaccingngé, Allataalana Israélié iyanaritu Pappassalama’mu.
15Itani, Upancajiwi pada-pada pépeng paddése’é, iya barué, matareng sibawa makkisi duwabbarisi. Murése’i matu sining bulué sibawa mancuru’i; mupancajiwi bulu-bulué pada-pada awangngé.
16Mutapiwi matu mennang, nainappa naluttureng mennang anging sibawa napatassiya anginraja. Marennuko matu nasaba Iyya, PUWANG, sibawa maloppo ati nasaba Iyya, Allataalana Israélié.
17Rékko sappai uwai iyaro bangsa-Ku iya macilakaé, sibawa marakko tigero’na mennang nasaba madekkai, na Iyya, PUWANG, baliwi matu sempajanna; Allataalana Israélié dé’ nasalaiwi matu umma’-Na.
18Uwébbui matu massolo sining saloé ri bulu-bulu iya makellué; mompoi matu mata uwai ri tengngana tanété. Padang kessi’é Upancajiwi matu tappareng; jompii matu uwai polé ri tana marakkoé.
19Utanengiwi matu pong camara padang kessi’é, pong zaitun, pong murad sibawa pong akasia. Padang makkale-ale’é Upancajiwi matu ale, ale camara, berangang sibawa ajuwanging.
20Nanaitai matu sininna tauwé sibawa naissenna makkedaé Iyya, PUWANG, iya pogau’éngngi. Napuriyatiwi matu mennang sibawa najeppuiwi, Allataala mapaccinna Israélié mébbui iyaro kajajiyang."
21PUWANG, arunna Israélié, makkeda lao ri déwata-déwataé, "Pangoloni parakaramu, powadani alasang-alasanna!
22Poléno, sibawa botoni aga kajajiyang matu, kuwammengngi taissengngi accappurenna matti. Appaissengenni kajajiyang-kajajiyang iya mariyoloé, pakatajangngi bettuwanna kuwammengngi tapénessaiwi.
23Powadani aga kajajiyang matu, kuwammengngi taissengngi tongekko ilahi. Pogau’ni iya makkégunaé iyaré’ga iya mapparogiyé, kuwammengngi tabengnga mitai.
24Sitongenna, iko sibawa pangkaukemmu dé’gaga, sibawa sining sompaékko mappakaciddi-ciddi bawang.
25Purana pakédo séddi tau polé alau: Uwobbii untu’ maggasa polé manorang. Naléjja-léjja’i matu panguwasaé pada-pada bungkaé, pada-pada pakkébbu oringngé léjja-léjja’i tana litaé.
26Niga polé ri iko pura botoi angkanna weddikki pattongengngi? Iyakiya ri yelle’mu dé’gaga iya mappaissengengngéngngi, dé’gaga méngkalingako mabbicara.
27Iyya, PUWANG, iya bunge mabbirittangngéngngi lao ri Sion; kirikka pattiwi karéba makessing lao ri Yérusalém.
28Wettunna Usappa ri yelle’na déwata-déwataé, dé’ muwi séddi mulléi mabbéré panunju, dé’gaga mulléi mappébali.
29Tongeng, iyaro déwata-déwataé dé’ nakkéguna, bannai mennang dato-dato ricuwang iya dé’é pakkullénna, sibawa dé’ namampu pogau’ agi-agi."
bug_Latn bug_Latn bug_Latn bug_Latn bug_Latn bug_Latn bug_Latn hau_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn